00:05 - Dužnosnici stranaka Narodne koalicije su nakon objave prvih rezultata parlamentarnih izbora naglašavali kako je riječ o glasovima prebrojanim na malom broju malih biračkih mjesta i očekuju da će konačni rezultat biti približan onom koji su prognozirale izborne ankete, no nisu optimistični kada je riječ o mogućnosti da s manjim strankama koje ulaze u Sabor sastave novu vladu.

"Riječ je o podacima s mjesta u ruralnim sredinama, a oni glasuju za HDZ, neka se ne uvrijede. Kad se prebroje svi glasovi, bit će otprilike kako su pokazale izlazne ankete", kazao je novinarima bivši SDP-ov ministar branitelja Predrag Matić.

Dodao je kako žali što je na izbore potrošeno 150 milijuna kuna "samo kako bi se maknulo jednoga, a stavilo drugog čovjeka".

"Što se tiče rezultata, ovo je bez veze. Žali Bože 150 milijuna kuna potrošiti da bi jednog čovjeka maknuli i stavili drugog. To je otprilike kao prije nekoliko godina u Ciboninom tornju - tko je za, ovoga skidamo aklamacijom, ovoga stavljamo aklamacijom. Ova kikiriki vlada je trebala nastaviti i dalje pa dokle-dotle. Ovako, bojim se da ćemo imati slabu vladu, zbrda-zdola sklepanu, opet za par mjeseci još 150 milijuna kuna i opet na izbore, ali mislim da tako možemo do vječnosti. Hrvatska je definitivno podijeljena po pola i to će tako uvijek biti", uvjeren je Matić.

Na pitanje je li moguće da će SDP sastaviti vladu, uzvratio je kako je sve moguće. "Ali ja sad govorim osobno mišljenje, sad već imam i malo političkog iskustva. Vlada bez 80, 85 ruku nije stabilna i čim nekoga zaboli zub ili netko mora otići nešto obaviti, podići dijete u vrtić, ta vlada pada", kazao je Matić.

Dodao je kako nije protiv toga da čelnici Narodne koalicije pokušaju sastaviti vladu. "Naravno, mi smo dobili glasove i povjerenje građana. Naša rukovodstva moraju napraviti sve najbolje, da formiraju vladu, ako je moguće. To je naša dužnost. Ali nisam neki optimist", rekao je Matić.

Igor Kolman (HNS) kaže, pak, kako je "oprezno optimističan". "Ovo su još rezultati s malog broja biračkih mjesta. Pred osam mjeseci smo nakon tih rezultata narasli otprilike za 10 mandata, ako se dobro sjećam, ali ono čega smo svi svjesni je da će opet biti vrlo neizvjesno", rekao je Kolman.



Grčić: Ne bi me iznenadila nova runda izbora za par mjeseci

Branko Grčić (SDP) komentirajući izlazne ankete rekao je kako treba čekati jutro i zadnji prebrojani glas i ustvrdio "vjerujte rezultati će biti jako blizu onima izlaznih anketa".

Na novinarsku tvrdnju da su mnogi u SDP-u očekivali više, Grčić je rekao kako su očekivanja jedno, a stvarnost drugo, ako nemate optimistično postavljene ciljeve, onda je teško doći do dobrog rezultata. Ono što je po meni loše je što možemo očekivati nestabilnu vladu, ako to bude slučajno vlada istih partnera koji su do sada vodili Hrvatsku, onda je to razočaranje još veće, jer će ta vlada biti još nestabilnija.



To govorim na temelju iskustva u proteklih osam mjeseci iza nas. Ne bih se iznenadio da nas za par mjeseci ponovno dočeka jedna nova runda izbora, nažalost, za sve hrvatske građane i Hrvatsku.

Rekao bih da su i u ovim izborima dominantno presudile svjetonazorske priče, a ne ekonomija, razvoj i napredak i imam to što imamo. Građani imaju vlast kakvu su sami birali, rekao je Grčić i dodao - Vidjet ćemo tko će na kraju sastavit vladu.

Vesna Pusić (HNS) izjavila je novinarima kako nas očekuju dugi razgovori, jer i jedna i druga strana imaju podjednake šanse složit parlamentarnu većinu i vladu i moglo bi se vrlo lako dogoditi da zapravo odlučuju zastupnici nacionalnih manjina.

Upitana s kime bi prije krenuli u pregovore s Mostom ili Živim zidom, Pusić je rekla kako se to treba dogovoriti unutar koalicije. Na upit je li moguć dogovor s Mostom Pusić je odgovorila kako bi vjerojatno razgovarali sa Živim zidom koji još ne zna hoće li u koalicjiu ili ne.

Na tvrdnju iz Mosta kako predsjednik HNS-a Ivan Vrdoljak ne bi mogao biti član buduće vlade, Vlade Pusić je rekla kako buduća vlada ne bi mogla biti bez Vrdoljaka.



Potištenost u stožeru

U izbornom stožeru Narodne koalicije u Muzeju suvremene umjetnosti već od objave prvih rezultata izlaznih anketa vladala je potištenost, a kako večer odmiče, atmosfera je donekle živnula. Optimizma, međutim, nije bilo, a među okupljenima se sve češće postavljalo pitanje odgovornosti predsjednika SDP-a Zorana Milanovića za rezultat lošiji od očekivanog.

Moglo se tako čuti kako bi Milanović nakon još jednih izgubljenih izbora morao odstupiti s čela stranke. Iako su viđeniji SDP-ovci pred novinarima pažljivo izbjegavali tu temu, niže rangirani su šefu stranke otvoreno spočitavali da je pogriješio koristeći teške riječi na zatvorenom sastanku s predstavnicima dijela braniteljskih udruga.

Neki su uvjereni da je upravo to uzrok lošeg izbornog rezultata te kako je Milanović time SDP-u izbio svaku mogućnost poslijeizbornih savezništava, posebno s nacionalnim manjinama. Drugi, pak, drže da bi i bez Milanovićeva istupa SDSS-u bilo isplativije savezništvo s HDZ-om, no i takvi kažu kako Milanović "nema više što tražiti na čelu stranke".

21:01 Peđa Grbin zahvalio se biračima koji su izašli na izbore i dali potporu Narodnoj koaliciji.

- Nama je svaki glas bitan. Bilo bi neiskreno od mene da kažem da sam oduševljen ovime što sam vidio. Slijedi nam dugotrajno i mukotrpno pregovaranje, ali Hrvatska ne može izgubiti više niti dana. Očito je da su birači razočarani onim što se u RH dogodilo u zadnjih 8 mjeseci.



Pred nama su pregovori. Žao mi je što građani nisu malo više osudili one koji su krivi za ovih 8 mjeseci. Jedino je bitno da što prije počnemo raditi i da nastavimo ovaj gospodarski trend koji imamo. To se mora nastaviti i ne smije se prekinuti - kazao je Grbin.



- Čudi me da je HDZ uspio biti pobjednik izbora koje je sam izazavao. Ovog trenutka nismo bliže njima, već onome tko prihvati naše uvjete - dodao je.



Razočaranje u stožeru



20:50 Atmosfera u stožeru Narodne koalicije u Muzeju suvremene umjetnosti od početka je, najblaže rečeno - mlaka.

Nakon objave prvih anketa, na licima poznatijih SDP-ovaca moglo se vidjeti razočaranje.

U neformalnim razgovorima svjesni su da će teško sastaviti većinu s Mostom.



Mrsić: Velika koalicija ne izgleda mi kao mogućnost



20:39 Potpredsjednik SDP-a Mirando Mrsić komentirao je da je Narodna koalicija prema izlaznim anketama u prednosti pred HDZ-om, te poručio kako treba pričekati službene rezultate. "Treba pričekati jutro, do kada nećemo znati koliko tko ima mandata, no sigurno je da ima dosta graničnih. Ponovili su se izbori od prošle godine, otprilike s istim omjerima", rekao je Mrsić.

Dodao je kako je njegova stranka otvorena za poslijeizbornu suradnju sa svima koji dijele iste vrijednosti, i "naš put prema boljoj i sigurnijoj Hrvatskoj".

Na pitanje je li moguća velika koalicija, odgovorio je kako je o tome još rano govoriti, ali mu to u ovom trenutku ne izgleda kao mogućnost.

Pomirljivo prema Mostu

20:24 Iz SDP-ovog tabora nakon izlaznih anketa uputili su vrlo pomirljive poruke prema Mostu:



​- Možemo razgovarati, uvijek možemo razgovarati, a vidjeli smo da se naši programi ne razlikuju toliko da ne bismo mogli naći zajednički jezik - izjavio je Orsat Miljenić koji je o mogućnosti odustajanja od premijerske pozicije za Milanovića rekao:

- To nije na stolu. SDP je po izlaznim anketama osvojio većinu. Logično je da najveća stranka da premijera.



Beljak: Jako razočaravajuće



19:37 "Neugodno me je iznenadio ovaj rezultat. Želim se zahvaliti svima koji su izišli na izbore i zaokružili Narodnu koaliciju", komentirao je jedan od čelnih ljudi Narodne koalicije, šef HSS-a Krešo Beljak, javlja RTL.

"Činjenica je da je izbore obilježila mala izlaznost, što bi trebalo zabrinuti sve one koji se bave politikom. Dakle, svi oni koji su odlučili ne izići na izbore ocijenili su sve političare jednom velikom nulom", dodao je.

"Ako ostanu ovakvi rezultati, ovo je jako razočaravajuće za Narodnu koaliciju. Vjerujem da se može sastaviti Vlada s ovim rezultatima, ali treba vidjeti kako će se postaviti manje stranke. HSS će podržati Zorana Milanovića", istaknuo je Beljak. "U ovom trenutku je bitno da Hrvatska dobije stabilnu vlast. Nadam se da će to biti Zoran Milanović. Ako ne, onda neka bude HDZ, samo da Hrvatska krene dalje", zaključio je.



Bauk: Očekivao sam 60-ak mandata

19:16 Prve izlazne ankete komentirao je Arsen Bauk:



- Naše su ocjene bile da ćemo imati relativnu većinu, što i potvrđuju izlazne ankete. Očito je da su glasači najviše kaznili Most i HDSSB, a dobitnici su praktički svi ostali u određenim omjerima. Vidjet ćemo što će biti u dijaspori, HDZ tamo ima konkurenciju.

Jeste li razočarani brojem mandata koje vam daju ankete? - Znali smo da će biti tijesno, ja sam očekivao oko 60 mandata.

Kakav vam je koalicijski potencijal? - Najbliži su nam IDS i nacionalne manjine, a osim njih bi nam trebalo još 7 najmanje.

Možete li odbaciti veliku koaliciju sada?



- Pa ako druga strana želi ići u smjeru koalicije, oni će morati nešto učiniti po tom pitanju.

I Siniša Hajdaš Dončić prokomentirao je prve izlazne ankete te kazao kako će Narodna Koalicija zajedno s IDS-om formirat Vladu.

